P.C. Hooft/Nydighe Tijt waerom ist


Nydighe Tijt waerom ist
Nydighe Tijt waerom ist dat ghy u versnelt
Meer dan ghy zijt ghewoon, laet ghy u het verdrieten
Dat ick den Hemel van Liefs byzijn mach ghenieten,
Wat schaedt u mijn gheluck dat ghy u daer in quelt?
        
Een grysaert zijt ghy Tijt, en proefde noyt 't ghewelt,
Van 't ghene, datse Liefd' en soete Weerliefd' hieten.
Helaes de tranen blanck over mijn wanghen vlieten,
Als ick aen't uyrwerck denck dat qualijck was ghestelt.
        
Och Meester, die de tijt met uyren af kunt meten,
Ghistr'avont miste ghy en had u konst vergheten,
Wel viermael sloch de klock in min dan een quartier.
        
Maer nae mijns Liefs vertreck, door dien't began te daghen,
En heeft de klocke boven tweemael niet gheslaghen,
In eenen tijt, docht my, van twaelf uyren schier.
Nydighe Tijt waerom ist